Hvordan går det ud over din hverdag, at du er fattig?

Det – sådan cirka – har Det Nationale Forskningscenter for Velfærd (SFI) spurgt 1.036 fattige danskere om. Forskerne fra SFI har udvalgt interviewpersonerne ved at finde danskere, som lever under den fattigdomsgrænse, den tidligere regering indførte i 2013.

For at blive betegnet som økonomisk fattig, må man i tre år i træk ikke have haft en årlig indkomst, der svarer til mere end 103.000 kr. efter skat for en enlig. Det er mindre end halvdelen af medianindkomsten i Danmark. Og så kan man ikke bo i en husstand, der har en formue på over 100.000 kr. pr. voksen. Eller være studerende.

I dag har SFI offentliggjort sine resultater i en rapport, som også sammenligner de fattiges svar med besvarelser fra 1.071 ikke-fattige personer. Rapporten kaster nyt lys over, i hvor høj grad fattige i 49 henseender bliver påvirket af, at de ikke har så mange penge.

Vi bringer her ti eksempler.